释迦文佛像赞
僧支遁 (WeiJin)
太上邈矣，有唐统天，孔亦因周，籧庐三传。明明释迦，实惟帝先，应期睿作，化融竺乾。交养恬和，濯粹冲源，迈轨世王，领宗中玄。堂构洪模，揭秀负灵，峻诞昆岳，量裒太清。太像罕窥，乃圆其明，玄音希和，文以八声。煌煌慧炬，烛我宵征，人钦其哲，孰识其冥？望之霞举，即亦云津，威扬夏烈，温柔晞春。比器以形，卓机以神，卷即烟灭，腾亦龙伸。鼓舞舟壑，灵气惟新，谁与兹作，独运陶钧。三无衷玄，八亿致远，二部既弘，双翰惟典。充以环奇，恬以易简，藏诸蕴匮，实之令善。可善善因，乃赞乃演，致存言性，岂伊弘阐。日月贞朗，显晦周遍，生如纷雾，暖来已晞。至人全化，迹随世微，假云泥洹，言告言归。遗风六合，伫方赤畿，象罔不存，谁与悟机，镜心乘翰，庶觌冥晖。